B’mod ġenerali il-gruppi tal-partijiet ikkonċernati kollha jappoġġaw li l-ESAP għandu joffri aċċess liberu għall-informazzjoni u li l-informazzjoni għandha tkun disponibbli mingħajr ma jkun meħtieġ ħlas. Anke jekk il-mudell ta’ data miftuħa/aċċess liberu kien irrakkomandat bil-qawwa, kien hemm xi partijiet ikkonċernati li appoġġaw l-idea li l-emittenti (meta jissottomettu l-informazzjoni) jew dawk li se jużaw l-informazzjoni jistgħu jħallsu xi tariffi (eż. abbonament annwali). Il-benefiċċju li l-ESAP kieku joħloq għal dawn il-fornituri jew l-utenti jista’ mbagħad jiġġustifika deċiżjoni sabiex jiġu applikati xi tip ta’ tariffi għal servizzi speċifiċi.

Maġġoranza ċara mill-partijiet ikkonċernati esprimew preferenza għal mudell pubbliku, pereżempju, taħt il-ġestjoni tal-ESMA, bl-involviment possibbli tal-Awtorità Bankarja Ewropea (EBA) u tal-Awtorità Ewropea tal-Assigurazzjoni u l-Pensjonijiet tax-Xogħol (EIOPA).

•Ġbir u użu ta’ għarfien espert

Il-valutazzjoni tal-impatt li takkumpanja din il-proposta tibni wkoll fuq id-data disponibbli mir-riċerka fl-uffiċċju u b’mod partikolari mill-istudji u l-għarfien espert li ġejjin:

·Studju dwar “Regulatory framework analysis for potential integration into the European Electronic Access Point (EEAP)” (Analiżi tal-qafas regolatorju għall-integrazzjoni potenzjali fil-Punt ta’ Aċċess Elettroniku Ewropew (EEAP));

·Studju dwar “Governance for a DLT / Blockchain enabled European Electronic Access Point (EEAP)” (Governanza għal Punt ta’ Aċċess Elettroniku Ewropew (EEAP) iffaċilitat mid-DLT / Blockchain);

·“Impact Assessment study on the list of High Value Datasets to be made available by the Member States under the Open Data Directive” (Studju ta’ Valutazzjoni tal-Impatt fuq il-lista ta’ Settijiet ta’ Data ta’ Valur Għoli li għandhom isiru disponibbli mill-Istati Membri skont id-Direttiva dwar id-Data Miftuħa);

·Għarfien espert ipprovdut minn Business Reporting - Advisory Group (BR-AG), kumpanija kkuntrattata speċifikament sabiex tassisti lill-Kummissjoni għal din l-inizjattiva.

Il-materjal miġbur u użat sabiex jalimenta l-valutazzjoni tal-impatt kien ġeneralment fattwali jew inkella ġej minn sorsi b’reputazzjoni tajba u rikonoxxuti sew li jaġixxu bħala parametri referenzjarji u punti ta’ referenza għas-suġġett. Il-kontribut riċevut mill-partijiet ikkonċernati matul l-attivitajiet ta’ konsultazzjoni ġeneralment ġie ttrattat bħala opinjonijiet, dment li ma kienx ta’ natura fattwali.

•Valutazzjoni tal-impatt

Il-Valutazzjoni tal-Impatt li takkumpanja din il-proposta ġiet eżaminata mill-Bord tal-Iskrutinju Regolatorju fit-22 ta’ Lulju 2021. Il-Bord ta opinjoni pożittiva li tipprovdi ftit kummenti, li ġew indirizzati mill-Kummissjoni fil-verżjoni finali tal-Valutazzjoni tal-Impatt (id-dettalji huma pprovduti fl-Anness 1 tiegħu).

Il-Valutazzjoni tal-Impatt tanalizza diversi għażliet ta’ politika sabiex jintlaħqu l-objettivi speċifiċi li jippermettu aċċess mingħajr xkiel u integrat għall-informazzjoni pubblika tal-entitajiet rilevanti b’mod li tiżdied iċ-ċirkolazzjoni ta’ dik l-informazzjoni fl-Unjoni, u sabiex jiżdied l-użu diġitali (u l-użu mill-ġdid) ta’ tali informazzjoni. L-għażliet ta’ politika ġew identifikati abbażi tal-ħames dimensjonijiet ewlenin tal-ESAP li ġejjin: (1) l-ambitu tal-informazzjoni aċċessibbli permezz tal-ESAP; (2) il-format tal-informazzjoni aċċessibbli permezz tal-ESAP; (3) il-ġbir tal-informazzjoni aċċessibbli permezz tal-ESAP u l-interkonnessjoni tal-punti ta’ ġbir eżistenti; (4) data miftuħa u; (5) il-governanza. Dawn huma l-aspetti ewlenin f’termini tal-indirizzar tal-problemi identifikati, u huma wkoll id-determinanti ewlenin tal-kostijiet.

Ġew ivvalutati wkoll l-aspetti li ġejjin, għalkemm dawn jitqiesu bħala aktar tekniċi u anqas kruċjali għall-ilħuq tal-objettivi speċifiċi tal-ESAP: (i) funzjonalitajiet tal-ESAP; (ii) il-puntwalità tal-aċċessibbiltà tal-informazzjoni permezz tal-ESAP; (iii) l-iżgurar tal-integrità tad-data u l-kredibbiltà tas-sors; (iv) l-iżgurar tal-kwalità tad-data; (v) l-indirizzar tal-ostakli lingwistiċi; (vi) l-eliminazzjoni ta’ ċerti ostakli għall-aċċess; (vii) il-prinċipju ta’ iffajljar ta’ darba; (viii) klawżola ta’ anterjorità; (ix) il-perjodu taż-żamma; (x) xi prinċipji dwar “informazzjoni volontarja” li se jkunu aċċessibbli permezz tal-ESAP.

•Idoneità regolatorja u simplifikazzjoni

Din l-inizjattiva tistipula r-regoli għall-istabbiliment tal-ESAP. Bis-simplifikazzjoni tal-kanali ta’ divulgazzjoni, l-ESAP se jissimplifika u jtejjeb l-effiċjenza prinċipalment min-naħa tad-domanda (l-utenti), b’kostijiet imnaqqsa ta’ tiftix u pproċessar, u sa ċertu punt għall-entitajiet f’termini tal-obbligi ta’ infilzar.

•Drittijiet fundamentali

Din il-proposta tirrispetta d-drittijiet findamentali u tosserva l-prinċipji rikonoxxuti b'mod partikolari mill-Karta tad-Drittijiet Fundamentali tal-Unjoni Ewropea. L-ESAP se jtejjeb l-aċċess għall-informazzjoni li tinkludi data personali. Dan huwa meħtieġ sabiex tiġi promossa innovazzjoni mmotivata mid-data fil-finanzi, sabiex jiġu integrati s-swieq kapitali Ewropej, sabiex l-investimenti jiġu diretti lejn attivitajiet sostenibbli, u sabiex jinkisbu effiċjenzi għall-konsumaturi u għan-negozji. Fl-istess ħin, l-ESAP se jtejjeb l-aċċess biss għal dik id-data personali li trid tiġi pproċessata skont id-dritt tal-Unjoni jew xi bażi ġuridika oħra skont ir-Regolament (UE) 2016/679, billi din il-proposta ma tintroduċix rekwiżiti ġodda ta’ rapportar tad-data minbarra dawk li diġà jeżistu.

4.IMPLIKAZZJONIJIET BAĠITARJI

Sabiex jintlaħqu bl-aħjar mod l-objettivi ta’ din l-inizjattiva, din il-proposta għandha implikazzjonijiet f’termini ta’ kostijiet u piż amministrattiv għall-ESMA u għall-korpi ta’ ġbir nazzjonali u tal-UE, b’mod partikolari l-Mekkaniżmi Maħtura Uffiċjalment (Officially Appointed Mechanisms, OAMs), l-Awtoritajiet Nazzjonali Kompetenti (National Competent Authorities, NCAs), l-Awtoritajiet Superviżorji Ewropej u l-Kumitat Konġunt tagħhom. Id-daqs u d-distribuzzjoni eżatti ta’ dawn il-kostijiet se jiddependu mill-ispeċifikazzjonijiet finali tal-infrastruttura tal-IT u mid-daqs u t-twaqqit tal-kompiti regolatorji, ta’ governanza u ta’ monitoraġġ relatati, li parzjalment jiddependu mid-deċiżjonijiet meħuda wara l-adozzjoni ta’ dan l-att.

Id-dikjarazzjoni finanzjarja leġiżlattiva marbuta ma’ din l-inizjattiva tipprovdi stampa ġenerali dettaljata tal-kostijiet involuti għall-ESMA fir-rigward tal-governanza tal-ESAP. Għall-ESMA, tul iż-żmien l-inizjattiva se teħtieġ total ta’ tliet impjegati full-time (FTE) sabiex jieħdu l-kompiti ta’ sorveljanza u mmaniġġjar tal-iżvilupp u l-operazzjonijiet ta’ dan il-proġett. Ir-riżorsi finanzjarji totali meħtieġa għall-implimentazzjoni tal-proposta fil-perjodu bejn l-2022 u l-2027 se jkunu sa EUR 16,5 miljun, inklużi EUR 2,3 miljun ta’ kostijiet amministrattivi u sa EUR 14,2 miljun f’nefqa operazzjonali, li minnhom l-UE kieku tappoġġa EUR 9,6 miljun skont il-Qafas Finanzjarju Pluriennali attwali (2022-2027). Minn dan l-ammont, EUR 5 miljun ikunu koperti mill-Programm Ewropa Diġitali fis-snin 2022 u 2023. Matul il-perjodu bejn l-2024 u l-2027, il-kostijiet tal-ESMA relatati mal-ESAP kieku jammontaw għal EUR 11,5 miljun. Dawn il-kostijiet kieku jiġu ffinanzjati sa 40 % permezz tal-baġit tal-UE, li jirrappreżentaw EUR 4,6 miljun, u l-Awtoritajiet Nazzjonali Kompetenti kieku jintalbu jiffinanzjaw EUR 6,9 miljun permezz tal-kontribuzzjoni tagħhom lill-ESMA.